ዩኒቨርስቲው  የባዮቴክኖሎጂ ፎረም ማቋቋሙን ገለጸ
የሀረሚያ ዩኒቨርስቲ የግብርና ባዮቴክኖሎጂ ፎረምን የምስራቅ ንዑስ ፕሮግራም    ከተለያዩ  ባለድርሻ አካላት ጋር  በመተባባር  ማቋቋሙን አስታወቀ ።በሀረማያ ዩኒቨርሲቲ የአካዳሚክ ምክትል ፕሬዚዳንት የሆኑት ፕሮፌሰር ንጉሴ ደቻሳ ለዋሚኮ እንደገለጹት ዩኒቨርስቲው በአፍሪካ የግብርና ባዮቴክኖሎጂ ላይ የሚያተኩር ፎረምን ያቋቋመው ከኢትዮጵያ ግብርና ምርምር ኢንስቲትዩትና ከአፍሪካ የግብርና ቴክኖሎጂ ፋውንዴሽን  ጋር  በመተባባር ነው ። ፎረሙ መቋቋሙ በባዮቴክኖሎጂ ዙሪያ መደበኛና ተዓማኒ የሆነ የመረጃና እውቀት ልውውጥን ለመፍጠር ትልቅ እገዛ እንደሚኖረው የጠቆሙት ፕሮፌሰር ንጉሴ በማቋቋሙ ሥራ ዩኒቨርሰቲው አመራር ፣ መምህራንና ተማሪዎች ንቁ ተሳትፎ አድርገዋል ።የፎረሙ ንዑስ ፕሮግራም  በዩኒቨርስቲው እንዲቋቋም መደረጉ  ተመራማሪዎች ፣ መምህራንና ተማሪዎች  በባዮቴክኖሎጂ ዙሪያ የተለያዩ  አገራትን ምርጥ ተሞክሮዎችንና ልምዶችን በጋራ በመካፈል በዘርፉ አቅምን ለመገንባት እንደሚያስችል ፕሮፌሰሩ አያይዘው ገልጸዋል ።የባዮ ቴክኖሎጂ ምርምር ዘርፍ ለግብርና ምርት ዕድገት ተግዳሮት የሆኑትን የአየር ንብረት ለውጥና የሰብል በሽታዎችን በመቋቋም  የምግብ ዋስትናን ለማረጋገጥ የሚጫወተው ሚና የላቀ በመሆኑ ትኩረት ይገባዋል ።    